BAGGRUND FOR FORSLAGET

Aftalen af 12. september 1963 om oprettelse af en associering mellem Det Europæiske Økonomiske Fællesskab og Tyrkiet[1], i det følgende benævnt "Ankara-aftalen", trådte i kraft den 1. december 1964. I henhold til artikel 22 i Ankara-aftalen kan Associeringsrådet EU-Tyrkiet vedtage afgørelser, som måtte være nødvendige for at nå aftalens mål. Den 22. december 1995 vedtog associeringsrådet afgørelse nr. 1/95 om iværksættelse af slutfasen af toldunionen[2].

For at toldunionen kan fungere tilfredsstillende, skal Tyrkiet indarbejde de EU-retsakter, der omhandler fjernelse af tekniske handelshindringer, i sin nationale lovgivning. Associeringsrådets afgørelse nr. 2/97 opregnede de relevante EU-retsakter på tidspunktet for afgørelsens vedtagelse. Imidlertid kræver den fortsatte udvikling af EU-lovgivning på området for tekniske handelshindringer, at der etableres en hensigtsmæssig procedure til ajourføring af afgørelse nr. 2/97. Desuden kræver den forsatte udvikling af EU-lovgivningen en systematisk ajourføring af listen over EU-retsakter om fjernelse af tekniske handelshindringer, som Tyrkiet skal indarbejde i sin nationale lovgivning. Med henblik herpå er det nødvendigt at ændre visse artikler i associeringsrådets afgørelse nr. 1/95.

Dette forslag til Rådets afgørelse bestemmer den holdning, som Den Europæiske Union skal indtage i Associeringsrådet EU-Tyrkiet, for så vidt angår ændring af artikel 8, 9 og 52 i associeringsrådets afgørelse nr. 1/95.

2012/0041 (NLE)

Forslag til

RÅDETS AFGØRELSE

om den holdning, som skal indtages på Den Europæiske Unions vegne i Associeringsrådet EU-Tyrkiet

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 217 sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Aftalen af 12. september 1963 om oprettelse af en associering mellem Det Europæiske Økonomiske Fællesskab og Tyrkiet[3], i det følgende benævnt "Ankara-aftalen", trådte i kraft den 1. december 1964.

(2) I henhold til artikel 22 i Ankara-aftalen kan Associeringsrådet EU-Tyrkiet vedtage de afgørelser, som måtte være nødvendige for at nå aftalens mål.

(3) Den 22. december 1995 vedtog associeringsrådet afgørelse nr. 1/95 om iværksættelse af slutfasen af toldunionen[4].

(4) For at toldunionen kan fungere tilfredsstillende, skal Tyrkiet indarbejde EU-retsakter, der omhandler fjernelse af tekniske handelshindringer, i sin nationale lovgivning.

(5) Associeringsrådets afgørelse nr. 2/97 opregnede de relevante retsakter på tidspunktet for afgørelsens vedtagelse. Den fortsatte udvikling af EU-lovgivning vedrørende tekniske handelshindringer kræver, at der etableres en hensigtsmæssig procedure til ajourføring af afgørelse nr. 2/97.

(6) Den forsatte udvikling af EU-lovgivningen nødvendiggør en systematisk ajourføring af listen over EU-retsakter om fjernelse af tekniske handelshindringer, som Tyrkiet skal indarbejde i sin nationale lovgivning. Med henblik herpå er det nødvendigt at ændre visse artikler i associeringsrådets afgørelse nr. 1/95 —

VEDTAGET DENNE AFGØRELSE:

Artikel 1

Den holdning, som Den Europæiske Union skal indtage i Associeringsrådet EU-Tyrkiet, baseres på det udkast til associeringsrådets afgørelse, som er vedlagt denne afgørelse.

Unionens repræsentanter i associeringsrådet kan tiltræde mindre ændringer i udkastet til afgørelsen, uden at der kræves yderligere afgørelser i Rådet for den Europæiske Union.

Artikel 2

Efter dens vedtagelse offentliggøres afgørelsen truffet af Associeringsrådet EU-Tyrkiet i Den Europæiske Unions Tidende.

Artikel 3

Denne afgørelse træder i kraft på dagen for vedtagelsen.

Udfærdiget i Bruxelles, den .

På Rådets vegne

Formand

BILAG

Udkast

AFGØRELSE NR. […/2011] TRUFFET AF ASSOCIERINGSRÅDET EU-TYRKIET

af [...]

om ændring af artikel 8, 9 og 52 i afgørelse nr. 1/95 truffet af Associeringsrådet EF-Tyrkiet

ASSOCIERINGSRÅDET EU-TYRKIET HAR —

under henvisning til aftalen af 12. september 1963 om oprettelse af en associering mellem Det Europæiske Økonomiske Fællesskab og Tyrkiet, særlig artikel 22, stk. 3, og

ud fra følgende betragtninger:

(1) I overensstemmelse med artikel 8 i afgørelse nr. 1/95 af 22. december 1995 truffet af Associeringsrådet EF-Tyrkiet om iværksættelse af slutfasen af toldunionen[5] skal Tyrkiet indarbejde fællesskabesretsakter, der omhandler fjernelse af tekniske handelshindringer, i sin nationale lovgivning.

(2) Associeringsrådet vedtog den 2. juni 1997 afgørelse nr. 2/97 om listen over fællesskabsretsakterne vedrørende afskaffelse af tekniske handelshindringer og betingelserne og retningslinjerne for Tyrkiets anvendelse heraf[6].

(3) Den fortsatte udvikling af EU-lovgivning vedrørende tekniske handelshindringer kræver, at der etableres en hensigtsmæssig procedure til ajourføring af afgørelse nr. 2/97.

(4) Artikel 8, 9 og 52 i afgørelse nr. 1/95 bør ændres med henblik på at sikre en fortløbende ajourføring af den relevante afgørelse truffet af associeringsrådet.

(5) Denne afgørelse berører ikke på nogen måde den holdning, som Tyrkiet måtte indtage i associeringsforhandlingerne om de relevante kapitler —

VEDTAGET DENNE AFGØRELSE:

Artikel 1

I artikel 8, stk. 2, i afgørelse nr. 1/95 truffet af Associeringsrådet EF-Tyrkiet indsættes følgende afsnit:

"Europa-Kommissionen foreslår ved hvert års begyndelse en ajourført liste over EU-retsakter i Det Blandede Udvalg for Toldunionen ved at tilføje nyligt vedtagne retsakter og at lade de retsakter udgå, som ikke længere er relevante. Det Blandede Udvalg for Toldunionen vedtager den ajourførte liste over EU-retsakter inden for fire måneder fra datoen for forslagets fremsættelse. Hvis Det Blandede Udvalg for Toldunionen ikke kan nå til enighed om optagelse af en ny retsakt på listen eller om datoen for Tyrkiets indarbejdelse af en given retsakt i sin nationale lovgivning, vedtager udvalget en liste med de retsakter, hvorom der er enighed, hvorefter associeringsrådet træffer afgørelse om de øvrige retsakter i Kommissionens forslag.

Tyrkiet indarbejder de nyligt vedtagne retsakter i sin nationale lovgivning hurtigst muligt og senest inden for femten måneder fra datoen, hvor Det Blandede Udvalg for Toldunionen eller associeringsrådet har truffet afgørelse om deres indarbejdelse, medmindre en længere frist angives i selve retsakten eller af Det Blandede Udvalg for Toldunionen eller associeringsrådet."

Artikel 2

I starten af artikel 9 i afgørelse nr. 1/95 indsættes følgende afsnit:

"Når Kommissionens vurdering af udkast til tyrkisk lovgivning påkræves, sender Kommissionen sine kommentarer inden for tre måneder eller i behørigt begrundede undtagelsestilfælde inden for seks måneder fra datoen for meddelelsen om pågældende tyrkisk lovgivning. Den tid, som det samlet tager for Kommissionen at reagere på udkast til tyrkisk lovgivning, medregnes ikke i den frist, som Tyrkiet har til at indarbejde nyligt vedtagne EU-retsakter i sin nationale lovgivning, jf. artikel 8, stk. 2. Kommissionen oplyser Tyrkiet om, hvornår det kan forvente svar. Parterne forpligter sig til et tæt samarbejde for at sikre, at tyrkisk lovgivning fuldstændigt og rettidigt tilpasses Den Europæiske Unions retsakter."

Artikel 3

I artikel 52 i afgørelse nr. 1/95 indsættes følgende afsnit:

"Det Blandede Udvalg for Toldunionen vedtager hvert år den ajourførte liste over EU-retsakter, som der henvises til i artikel 8."

Artikel 4

De retsakter, som nævnes i artikel 1, skal underkastes de horisontale tilpasninger, der er fastlagt i bilag I til afgørelse nr. 2/97 truffet af Associeringsrådet EF-Tyrkiet.

Artikel 5

Denne afgørelse træder i kraft på dagen efter vedtagelsen.

Udfærdiget i Bruxelles, den

På vegne af Associeringsrådet EU-Tyrkiet Formand

[1] EFT 217 af 29.12.1964, s. 3687.

[2] EFT L 35 af 13.2.1996, s. 1.

[3] EFT 217 af 29.12.1964, s. 3687.

[4] EFT L35 af 13.2.1996, s. 1.

[5] EFT L 35 af 13.2.1996, s. 1.

[6] EFT L 191 af 21.7.1997, s. 1.